Source: https://www.secundatv.ro/penali/update-ccr-arunca-la-cos-referendumul-lui-iohannis-interzicerea-gratierii-sau-amnistierii-coruptilor-este-neconstitutionala-142538.html/
Timestamp: 2020-02-21 05:14:13+00:00
Document Index: 3315665

Matched Legal Cases: ['CCR ', 'CCR ', 'CCR ', 'CCR ', 'CCR ', 'CCR ']

UPDATE! CCR aruncă la coș referendumul lui Iohannis: Interzicerea grațierii sau amnistierii corupților este neconstituțională | Secunda Tv
CCR a decis cu unanimitate de voturi! Nu trebuie modificată Constituția, ci Parlamentul poate adopta o lege pentru interzicerea amnistierii și grațierii faptelor de corupție
iulie 18, 2019 iulie 19, 2019 : 2:08 pm Magda Severin
UPDATE: Curtea Constituțională susține, într-un comunicat, că interzicerea prin Constituție a amnistiei și grațierii pentru fapte de corupție încalcă principiul egalității și demnitatea umană și „limitează în mod excesiv puterea statului și marja sa de apreciere, afectând, în mod nepermis, exercitarea puterii publice în favoarea/ beneficiul cetățenilor”. (Vezi document la finalul articolului)
Decizie-șoc a Curții Constituționale a României (CCR): exceptarea de la grațiere sau amnistie a infracțiunilor de corupție este neconstituțională, deoarece Parlamentul poate decide prin lege, fără a se revizui Constituția, cine are dreptul să fie salvat de pușcărie.
Astfel, judecătorii CCR au respins această prevedere din ambele inițiative legislative de revizuire a Constituției – atât a PSD-ALDE, cât și a partidelor din opoziție, în urma referendumului din 26 mai, lansat de președintele Klaus Iohannis.
Concret, judecătorii CCR au decis, cu unanimitate de voturi, că trebuie lăsat la latitudinea Parlamentului – să adopte o lege prin care să stabilească cine are dreptul la amnistie sau grațiere.
Totodată, magistrații CCR au arătat că este dreptul preşedintelui să acorde graţierea individuală, în primul rând pentru motive umanitare – ce ţin de viaţă şi sănătate.
Judecător raportor în acest caz a fost Attila Varga, numit la CCR la propunerea UDMR în 2016, după ce PNL a cedat, fără nicio explicație, dreptul de a propune judecătorul constituțional.
Odată respinse, cele două inițiative de revizuire a Constituției vor reveni la Parlament, unde trebuie fără prevederile declarate neconstituționale.
PSD-ALDE a furat ideea USR și a depus la Parlament propriul proiect de lege pentru revizuirea Constituţiei, care conține, printre altele, interzicerea celor condamnați penal – inclusiv cu suspendarea pedepsei – să ocupe funcții publice. O altă prevedere vizează interzicerea grațierii persoanelor care au fost condamnate pentru infracțiuni de corupție.